**VÁMÜGYI SZAKÉRTŐI HATÓSÁGI KÉPZÉS**

A Magyar Vámügyi Szövetség a Nemzetgazdasági Minisztérium NGM/37237/2017. számú határozatával az országban elsőként került vámügyi szakértői hatósági vizsgára felkészítő képzés szervezésére és lebonyolítására jogosult képző szervként VJSZ-112017. nyilvántartási számon nyilvántartásba vételre 2017. november 28-i hatállyal.

A szakmai programunk mindenben megfelel a vámjogi szakértői hatósági képzésről és hatósági vizsgáról szóló 40/2016. (XI. 17.) NGM rendeletben foglalt követelményeknek.

Felhívjuk a figyelmet, hogy a Magyar Vámügyi Szövetség és a Corvinus Egyetem együttműködésével létrehozott „Vámlogisztika” posztgraduális képzést a Nemzetgazdasági Minisztérium NGM/35128/2017. határozatával szintén jóváhagyta a vámügyi szakértői hatósági vizsgára való felkészítő képzésként, így szövetségünk oktatási kínálatában lehetőség van a vizsgára való felkészülést a vámlogisztika egyetemi képzés választásával is teljesíteni, várhatóan 2018. második félévétől. Az egyetemi képzésre vonatkozó információkról külön tájékoztató kerül kiadásra.

Ahogy az uniós vámkódex bevezetésére történő felkészülést támogató továbbképzéseinken, úgy a hatósági vizsgára történő felkészítő képzés alkalmával is felkészült első kézből származó információkkal, a témákról élő tudással rendelkező oktatói gárdával és nívós képzési programmal kívánjuk támogatni hallgatóink sikeres felkészülését a hatósági vizsgára. Ezen túl pedig a hatósági vizsgát tett és regisztrált vámtanácsadók és vámügynökök számára Szövetségünk továbbképzések és rendezvények szervezésével fogja biztosítani a jogszabály által előírt kreditpont szerzési lehetőséget.

Hatósági képzésünk 100 órás időtartamú, a Rendelet szerinti vizsgatantárgyak témaköreit felölelő 8 szakmai modulból, a témák teljes körű áttekintését segítő és kiscsoportos bontásban megvalósuló két konzultációs napból, valamint egy telephely-látogatás gyakorlati programjából áll.

Képzésünket több turnusban tervezzük indítani az év során, az első félévben induló két turnusunk legalább 30-30 fő jelentkezése esetén indul, egy csoport maximális létszáma – a valóban hatékony ismeretszerzés érdekében – maximum 72 fő. A Corvinus Egyetemmel együttműködésben induló Vámlogisztika posztgraduális képzés hallgatói számára egyes modulokhoz áthallgatási lehetőséget biztosítunk.

Hiszünk abban, hogy a vámjogi szakértői, a vámtanácsadói, a vámügynöki hatósági képzés elősegíti az egész hazai vámszakma hosszú távú fenntartható fejlődését, növelni fogja a hazai vámszakma elismertségét és tovább javítja nemzetközi versenyképességünket.

Tagjaink felkészülését azzal kívánjuk elősegíteni, hogy tagsági formától függetlenül -20% tagsági kedvezményt biztosítunk. Emellett minden hallgatónk ajándékba kapja Michael Lux: Útmutató az Uniós Vámkódexhez c. szakkönyvét, amely az idei évben a Szövetségünk gondozásában jelent meg.

A képzés időbeosztása:

A turnusokban az egyes modulok a tanfolyamok kezdőnapjától nagyjából heti rendszerességgel követik egymást, turnusbeosztás kialakítása során figyelemmel voltunk a jövő évben várható ünnepnapok miatt módosított munkarendi beosztásokra is. Az I. turnus zömében szerda-csütörtök napokra esik, a II. turnus zömében péntek-szombati napokra. A modulok általában egynaposak, a tanórák 9-17 óráig tartanak, kettő modul lesz kétnapos, mivel az oktatási tematika nagyon széles.

Az I. és II. turnus beosztása között átjárás nincs, a csoportok közötti átjárást az óralátogatások adminisztratív terhei miatt nem áll módunkban biztosítani. Az óralátogatásokról jelenléti ívet vezetünk, a képzés részvételéről szóló igazolást a Rendelet 6.§ (1) bekezdése alapján az oktatott vizsgatárgykörökhöz rendelt óraszám legalább 80%-ában való jelenlét esetén adjuk ki.

|  |  |  |
| --- | --- | --- |
|  | **I. turnus** | **II. turnus** |
| 1. modul Vámunió | február 1. (csütörtök)  |  február 9. (péntek)  |
| 2. modul Vámtarifa | február 8. (csütörtök)  |  február 16. (péntek)  |
| 3. modul Vámfizetés | február 15. (csütörtök)  |  március 9. (péntek)  |
| 4. modul Vámeljárás, alakiságok | február 21-22. (szerda- csütörtök)  |  április 27-28. (péntek-szombat) |
| 1. Konzultációs nap | március 1. (csütörtök)  |  május 12. (szombat) |
| 5.modul Adózás | március 7-8. (szerda-csütörtök)  |  május 18-19. (péntek-szombat)  |
| 6. modul Informatika | INFO március 12. (hétfő) |  március 23. (péntek) |
| 7. modul Logisztika | március 22. (csütörtök)  |  május 25. (péntek)  |
| 8. modul Vegyes | március 29. (csütörtök)  |  május 26. (szombat) |
| Telephely látogatás | április 5. (csütörtök) |  április 6. (péntek) |
| 2. Konzultációs nap | április 12. (csütörtök)  |  június 8. (péntek) |
| Írásbeli vizsga  | május 3. (csütörtök)  |  június 14. (csütörtök)  |
| Szóbeli vizsganapok 2\*2 csoportban | május 9-10. (szerda-csütörtök)  |  június 20-21. (szerda-csütörtök)  |

A képzés helyszíne: Hotel Millennium, 1089 Budapest, Üllői út 94. (Az Informatikai Modul megrendezésére egy külön géptermet biztosító oktatási központban kerül sor!)

 

# A Képzésre a mellékelt jelentkezési lapon lehet jelentkezni 2018. január 22-ig, a hallgatói adatkezelési hozzájáruló nyilatkozat és az érettségi bizonyítvány másolatának *együttes megküldésével!*

A jelentkezéseket a beérkezés sorrendjében tartjuk nyilván, és igazoljuk vissza.

A képzésen való részvételt lemondani kizárólag külön írásbeli nyilatkozattal, legkésőbb 2017. január 25-ig lehet, ezt követően megküldött lemondást nem tudjuk elfogadni és képzési szolgáltatás igénybevételét kiszámlázzuk a jelentkezőknek.

Részvételi díj a képzésen:

|  |  |  |
| --- | --- | --- |
|  |  Nem tag | MVSZ Tag |
| Teljes ár (nem tag) | 290 000 Ft/fő | - |
| Tagsági kedvezmény -20% | - | 232 000 Ft/fő |
| Early bird -10% (2018. január 5-ig!) | 261 000 Ft/fő | 208 800 Ft/fő |
| Mennyiségi kedvezmény egy cégtől 3-4 fő jelentkezése esetén -5% (early bird kedvezmény nélkül) | 275 500 Ft/fő | 220 400 Ft/fő |
| Mennyiségi kedvezmény egy cégtől 5 fő vagy e fölötti jelentkezése esetén -10%(early bird kedvezmény nélkül) | 261 000 Ft/fő | 208 800 Ft/fő |
| Mennyiségi kedvezmény egy cégtől 3-4 fő jelentkezése esetén -5% (early bird kedvezménnyel együtt) | 247 950 Ft/fő | 198 360 Ft/fő |
| Mennyiségi kedvezmény egy cégtől 5 fő vagy e fölötti jelentkezése esetén -10%(early bird kedvezménnyel együtt) | 234 900 Ft/fő | 187 920 Ft/fő |

A hatósági képzésünk az áfatörvény szerint tárgyi adómentes szolgáltatás, így a résztvevők felé áfát nem számlázunk ki!

A korai jelentkezésért járó early bird kedvezményt a 2018. január 5-ig (azaz ezen a napon legkésőbb) beérkezett jelentkezések esetén biztosítjuk.

A mennyiségi kedvezmény kizárólag az egy jelentkezési lapon megküldött több főre vonatkozó jelentkezésekre alkalmazzuk, az év során induló több turnus jelentkezései nem összevonhatók!

A részvételi díj tartalmazza az e-learning felület anyagaihoz való hozzáférést, az előadások anyagait, az igazolás kiadásának költségét, valamint a rendezvény ideje alatt biztosított egyszeri büféfogyasztást is, de az ebédet nem! A részvételi díj nem tartalmazza a hatósági vizsga díját (a Rendeletben meghatározott 40000 Ft), azt a vizsgára jelentkezést követően külön számlázzuk ki.

A képzés látogatására vonatkozó igazolást csak a teljes képzési részvételi díj megfizetése esetén adjuk ki, illetve vizsgára jelentkezni csak a teljes képzési részvételi díj megfizetése esetén lehet.

**A hatósági képzésre történő jelentkezés, illetve részvételi díj pénzügyi teljesítésének menete:**

Az MVSZ írásban visszaigazolja a hatósági képzésre történő jelentkezést, amely tartalmazza a jelentkezési lapon feltüntetet adatok alapján a részvételi díj összegét és a számlázási információkat.

A képzésre jelentkezett hallgatók kötelezik magukat arra, hogy a visszaigazolt  részvételi díjat átutalják az a MVSZ 11100104-18054822-36000001 számú, a CIB Banknál vezetett pénzintézeti számlájára „hatósági képzés részvételi díj” megnevezésével. **Az előlegként történt befizetéseket 2018. január 19-től tudjuk fogadni, kérjük ne utaljanak előleget ezen időpont előtt!!**

A jelentkezési lap megküldésével megtett és a megadott január **25-i lemondási határidőig le nem mondott jelentkezés a képzési szolgáltatás igénybevételének minősül** (a képzési program egysége pénzügyileg nem bomlik modulokra), amely a képzés utolsó napjával teljesül, azaz a második konzultációs napon, a turnusbeosztás szerint.

**Szálláslehetőség:**

A képzésen résztvevők számára a helyszínen a Hunguest Hotel Millenium kedvezményesen biztosít szálláslehetőséget egyágyas szobában: 13.500 Ft/szoba/éj, kétágyas szobában: 17.000 Ft/szoba/éj áron. (A szobaárak tartalmazzák a svédasztalos reggelit és a vonatkozó adókat.)

**Parkolás**

A szálloda zárt parkolójában, férőhelyek függvényében, parkolóhely térítés ellenében vehető igénybe; személygépkocsi részére 2.500,- Ft/nap áron, illetve a környező utcákban díjfizetés ellenében a KRESZ szabályait figyelembe véve.

Aki a képzési napokra ebédet vagy szállást szeretne igényelni a szállodában, az kérjük a Jelentkezési lapon, vagy az érintett napot megelőző egy héttel előtte írásban jelezze a Titkárság számára, hogy közvetíthessük az igényt a szálloda felé.

Budapest, 2017. december 12.



Tolnainé dr. Tóth Veronika

 főtitkár